text: Personpåkørsel standser tog
  21 oktober 2012 kl. 14.30
  DSB sætter busser ind mellem Odense og Fredericia i stedet for regionaltog på grund af en personkørsel.
  En personpåkørsel på togstrækningen mellem Odense og Middelfart har skabt problemer for togtrafikken, oplyser DSB. DSB kører nu busser mellem Odense og Fredericia i stedet for regionaltog. Der er flere busser på vej, og de vil blive sat ind lige så hurtigt, som de er fremme, oplyser DSB.
  Ifølge DSB skal passagererne regne med forsinkelser på op til en time. Der er også bestilt en bus, der kommer til at holde og vente på passagererne, der sidder i toget, som har været involveret i ulykken.
  Lige nu arbejder politiet i sporet, og DSB venter på ny information og en prognose for, hvornår togene kan køre normalt igen. For passagerer, der skal fra Fredericia til Skanderborg, oplyser DSB, at togene, der kører mellem Esbjerg og Aarhus H, standser ekstraordinært i Skanderborg.
  